കെറെയില് പദ്ധതി: കേരളത്തെ കടത്തില് മുക്കുമെന്നു പ്രതിപക്ഷം ശോഭനമായ ഭാവിക്കു വേണ്ടിയെന്നു മുഖ്യമന്ത്രി തിരുവനന്തപുരം: സില്വര്ലൈന് പദ്ധതി കേരളത്തിന്റെ ഭാവിയെ കടത്തില് മുക്കുമെന്നു നിയമസഭയില് പ്രതിപക്ഷം. കേരളത്തിന്റെ ശോഭനമായ ഭാവിക്കു വേണ്ടിയാണു പദ്ധതിയെന്നു മുഖ്യമന്ത്രി പിണറായി വിജയന്. ജനങ്ങളെ കാര്യങ്ങള് ബോധ്യപ്പെടുത്തി അവരുടെ സഹകരണത്തോടെ മാത്രമേ ഭൂമി ഏറ്റെടുക്കുകയുള്ളുവെന്നും സില്വര്ലൈന് പദ്ധതി നടപ്പാക്കുന്നതിലൂടെ കേരളത്തിന്റെ പശ്ചാത്തലസൗകര്യത്തില് വലിയ കുതിച്ചുചാട്ടമുണ്ടാകുമെന്നും മുഖ്യമന്ത്രി പറഞ്ഞു. ഡോ: എം.കെ. മുനീറിന്റെ അടിയന്തിരപ്രമേയ അവതരണാനുമതി നോട്ടീസിനു മറുപടി നല്കുകയായിരുന്നു മുഖ്യമന്ത്രി. അടിയന്തിരപ്രമേയത്തിന് അവതരണാനുമതി നിഷേധിച്ചതിനെത്തുടര്ന്ന് പദ്ധതി കേരളത്തെ പാരിസ്ഥിതികമായും സാമൂഹികമായും സാമ്ബത്തികമായും തകര്ക്കുമെന്ന് ആരോപിച്ചുകൊണ്ട് പ്രതിപക്ഷം നിയമസഭയില്നിന്ന് ഇറങ്ങിപ്പോയി. കെറെയില് പദ്ധതിക്കായി സ്ഥലമേറ്റെടുക്കുമ്ബോള് നഷ്ടപരിഹാരം നല്കുന്നതില് ഉദാരമായ സമീപനമുണ്ടാകുമെന്ന് മുഖ്യമന്ത്രി അറിയിച്ചു. സ്ഥലമേറ്റെടുക്കുമ്ബോള് ഗ്രാമീണമേഖലകളില് ഭൂമിവിലയുടെ നാലിരട്ടി വരേയും നഗരമേഖലകളില് രണ്ടിരട്ടി വരേയും നഷ്ടപരിഹാരം നല്കും. നഷ്ടപരിഹാരം സമയബന്ധിതമായി നല്കും. സ്ഥലമേറ്റെടുപ്പിന് കേന്ദ്രസര്ക്കാരിന്റെ അംഗീകാരം കിട്ടിയിട്ടുണ്ട്. 88 കിലോമീറ്ററിലും എലവേറ്റഡ് പാതയാണ് വിഭാവന ചെയ്യുന്നത്. ചെലവ് ഉള്പ്പെടെ പലകാര്യങ്ങളും കേരളത്തിന് യോജിച്ചതല്ലാത്തതുകൊണ്ടാണ് അതിവേഗ റെയില്പദ്ധതിക്ക് പകരം അര്ദ്ധ അതിവേഗ റെയില്പദ്ധതി നടപ്പാക്കാന് തീരുമാനിച്ചത്.